Eventyrgården

Eventyrgården (også kalt Blunck-gården og Jernhuset) var ei større fireetasjers bygning i Kristian IVs gate 8, 8b og 10 i Oslo sentrum. Den blei oppført i 1873 etter tegninger av arkitekt Heinrich Ernst Schirmer og revet i samband med oppføringa av nybygget for Det norske teatret i 1986. Gården lå midt i kvartalsrekka og utgjorde fondmotiv for Sehesteds gate.Teaterbygget utgjør i dag fondmotivet, men hovedinngangen der er forskjøvet en del, slik at aksen i Sehesteds gate treffer noe skeivt.

Gården blei bygd for Peter Joachim Christian Blunck, og den blei i begynnelsen benevnt med hans navn. Den var bygd som leiegård, og en av beboerne var konsul og mesén Axel Heiberg.

I 1894 flytta Deichmanske bibliotek inn. Dette var bibliotekets første lokaler med romslig plass til å vise fram boksamlinga, og det var her det blei et skikkelig folkebibliotek.

Gården blei nå kalt Eventyrgården, fordi fasaden blei pynta med ti medaljonger med eventyrmotiver. Disse var utført av Stephan Sinding etter tegninger av Erik Werenskiold.

Deichmanske blei i Eventyrgården til bibliotekets nybygg på Hammersborg stod klart i 1933. Da flytta Mekaniske Verksteders Landsforening inn i gården, noe som gav den det noe mindre poetiske navnet Jerngården. MVL hadde for øvrig eid bygninga sia 1917.

Gården hadde også ei bakbygning. Her hadde P.J.C. Blunck verksted. Han var utdanna rørlegger, men også registrert som smed, gjørtler, kopper- og blikkenslager, snekker, maler og lakkerer. Hos Blunck blei mange av byens skulpturer og fontener i støpejern og bronse produsert, blant annet Psyke (ukjent kunstner), som står på Halfdan Kjerulfs plass.Psyke, som er lagd i 1874, stod fra 1958 i krysset Grefsensveien/Sandakerveien. I 1984 blei den flytta til dagens plassering.

Høyere opp i bakbygninga holdt Kristiania tekniske skole (den seinere Oslo ingeniørhøgskole) til i sine 16 første år, fra 1873 til 1889.

 Se også 

 Karl Johan-kvartalet

 Noter 

 Kilder 

 Stephan Tschudi-Madsen: Sehesteds plass – bokens plass, Aschehoug 1997.

Kategori:Byggverk i Oslo
Kategori:Heinrich Ernst Schirmer
Kategori:Byggverk fullført i 1873